Predkladacia správa

V dňoch 02. až 14. októbra 2004 sa uskutoční v Bangkoku (Thajsko) trináste zasadanie Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (ďalej len „konferencia“). Zasadnutie konferencie sa uskutočňuje na základe záverov z 12. zasadania konferencie konaného v dňoch  03. až 15. novembra 2002 v Santiagu (Chile) a na základe článku XI, odsek 2 Dohovoru o medzinárodnom obchode s ohrozenými druhmi voľne žijúcich živočíchov a rastlín (ďalej len „dohovor“).  

Konferencia strán je rozhodovacím orgánom dohovoru, ktorej zasadanie je zvolávané v 2-ročných intervaloch a riadi sa vopred prijatým rokovacím poriadkom. Na zasadaní konferencie sa zúčastňujú poverení zástupcovia členských krajín dohovoru, zástupcovia orgánov dohovoru a jeho poradných a odborných orgánov, oficiálne pozvaní zástupcovia, čestní hostia, zástupcovia mimovládnych organizácií, významných inštitúcií a organizácií.

Dohovor (známy aj pod skratkou jeho anglického názvu - CITES) bol podpísaný 3. marca 1973 vo Washingtone. Platnosť nadobudol 1. júla 1975. Sekretariát dohovoru sídli v Ženeve. Depozitárom Dohovoru je vláda Švajčiarskej konfederácie. Listina o prístupe Českej a Slovenskej Federatívnej Republiky k dohovoru bola uložená 28. februára 1992 a pre Českú a Slovenskú Federatívnu Republiku nadobudol dohovor platnosť 28. mája 1992. Slovenská republika prevzala záväzky dohovoru po bývalej ČSFR nepretržite od 1. januára 1993. Oznámenie Federálneho ministerstva zahraničných vecí o pristúpení k dohovoru bolo uverejnené v Zbierke zákonov č. 572/1992 Zb. Základné princípy dohovoru boli transponované do právneho poriadku Slovenskej republiky zákonom č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov a vyhláškou MŽP SR č. 346/2002 Z. z., ktorou sa vykonávajú niektoré ustanovenia zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov. Od 1. mája 2004 sú v Slovenskej republike priamo účinné aj nariadenia Rady a Komisie ES týkajúce sa implementácie dohovoru.

Dohovor je považovaný za jeden z hlavných nástrojov svetovej stratégie ochrany prírody a je súčasťou programu stratégie trvalo udržateľného života, vyhláseného v roku 1992 pod patronátom Programu Spojených národov pre životné prostredie (UNEP), Svetového zväzu ochrany prírody (IUCN) a Svetového fondu pre prírodu (WWF). Jeho cieľom je postaviť svetový obchod s ohrozenými druhmi živočíchov a rastlín pod spoločnú kontrolu všetkých štátov sveta, aby sa dosiahla ich ochrana pred úplným vyhubením vplyvom ich bezohľadného získavania pre obchodné účely. Ochrana druhov voľne žijúcich živočíchov a rastlín pred ich nadmernou exploatáciou medzinárodným obchodom vyžaduje nevyhnutne medzinárodnú  spoluprácu.
Uplatňovanie dohovoru realizujú jednotlivé členské štáty, ktorých je v súčasnosti 166, prostredníctvom na to splnomocnených inštitúcií - výkonných a vedeckých orgánov. Kontrola medzinárodného obchodu s ohrozenými voľne žijúcimi živočíchmi a rastlinami sa uskutočňuje prostredníctvom povolení, ktoré musia sprevádzať každú zásielku exemplárov dohovoru (živé a neživé jedince, ich časti a výrobky z nich). Tieto povolenia vydáva výkonný orgán dohovoru, ktorým je v Slovenskej republike Ministerstvo životného prostredia SR a

kontrolujú ich colné orgány. Povolenie dohovoru môže byť vydané len vtedy, ak povolený obchod (vývoz alebo dovoz) neohrozí prežitie daného druhu v prírode.

Delegovaní národní predstavitelia budú registrovaní a uznaní na zasadanie konferencie na základe poverovacích listín vysielajúcich členských štátov. Podľa rokovacieho poriadku konferencie sa uznávajú poverovacie listiny na zasadanie konferencie vystavené hlavou štátu, predsedom vlády alebo ministrom zahraničných vecí. 

Účasť Slovenskej republiky na konferencii  bude zabezpečená počas celej doby trvania zasadania. Bude to štvrté zasadanie konferencie, na ktorom sa Slovenská republika zúčastní ako riadny člen dohovoru a prvé zasadanie, na ktorom sa zúčastní SR ako členský štát ES. Keďže zasadanie konferencie bude prebiehať v dvoch rôznych komisiách, je pre plnohodnotné zastúpenie Slovenskej republiky potrebné zabezpečiť účasť minimálne dvoch zástupcov. Ich výber sa uskutočnil s ohľadom na charakter práce komisií -  stanoviská k problémom dohovoru z  formálneho, právneho a procedurálneho hľadiska (výkonný orgán dohovoru) a stanoviská k zaraďovaniu (preraďovaniu) jednotlivých druhov do príloh dohovoru (vedecký orgán dohovoru).

Na zasadaní 13. konferencie sa bude prerokovávať 50 návrhov na zaradenie (preradenie) druhov do jednotlivých príloh dohovoru. Vedecký orgán dohovoru SR bude konzultovať stanoviská k návrhom s členmi poradného zboru MŽP SR pre dohovor o medzinárodnom obchode s ohrozenými druhmi voľne žijúcich živočíchov a rastlín a následne vo vedeckej poradnej skupine pri Komisii ES, zloženej zo zástupcov vedeckých orgánov všetkých členských štátov ES. Druhy, ktoré sú navrhnuté na doplnenie do príloh dohovoru, nie sú na území Slovenskej republiky pôvodné. Vzhľadom na uvedené môže Slovenská republika pristúpiť k rozšíreniu príloh dohovoru bez výhrad. Ďalšia skupina návrhov (61), ktoré sa budú na zasadaní konferencie prerokovávať, sa týkajú formálnych, právnych a procedurálnych otázok dohovoru. Tieto návrhy budú prerokované na Výbore pozostávajúcom zo zástupcov výkonných orgánov dohovoru všetkých členských štátov ES.

Delegáti ďalej odsúhlasia návrh rozpočtu a príspevkov do CITES Trust Fund na roky 2006 - 2008. Výška návrhu na členské príspevky pre Slovenskú  republiku vychádza zo stupnice  OSN ( 0.051 %). Ročný príspevok podľa nej predstavuje 2665 USD, čo predstavuje za roky 2006 - 2008 sumu  7995 USD. Povinné finančné príspevky budú zabezpečené v rámci plánovaných rozpočtových zdrojov MŽP SR na r. 2006 až 2008.

Za Slovenskú republiku sa na rokovaniach konferencie zúčastnia:

Dana Kmecová,  zamestnankyňa MŽP SR, odboru ochrany prírody a krajiny ako zástupkyňa výkonného orgánu dohovoru,
Marián Tomášik, veľvyslanec SR v Thajsku a
Eva Bartošová, zamestnankyňa ŠOP SR, ako zástupkyňa vedeckého orgánu dohovoru.
Účasť zástupcov delegácie SR bude hradená z finančných prostriedkov vysielajúcich organizácií.